Εντυπωσιακή αύξηση της αξίας και του όγκου τους παρουσιάζουν oι εξαγωγές νωπών φρούτων και λαχανικών κατά την εμπορική περίοδο 2015-16 παρά το ρωσικό εμπάργκο. Σύμφωνα με τις εκτιμήσεις του Συνδέσμου Ελληνικών Επιχειρήσεων Εξαγωγής, Διακίνησης Φρούτων – Λαχανικών και Χυμών (Incofruit – Hellas), οι εξαγωγές στο τέλος του 2016 θα είναι αυξημένες 16% με 18% έναντι της αντιστοίχου περιόδου του 2015 και θα ξεπεράσουν τους 1,5-1,6 εκατ. τόνους.

Ο υπουργός Αγροτικής Ανάπτυξης και Τροφίμων κ. Βαγγέλης Αποστόλου σχολιάζοντας τις εξαγωγές ρεκόρ της περιόδου ανέφερε χαρακτηριστικά: «Τα στοιχεία του Συνδέσμου δείχνουν ότι οι κραυγές περί καταστροφής του αγροτικού τομέα είναι τουλάχιστον άτοπες και εκ του πονηρού. Εμείς δεν θα μπούμε σε αυτό το μικροπολιτικό παιχνίδι. Οι έλληνες αγρότες έχουν πολλά προβλήματα και δική μας δουλειά είναι να τα αντιμετωπίσουμε. Να αυξήσουμε την πίτα, να βελτιώσουμε την ανταγωνιστικότητα, να φέρουμε την ανάπτυξη στον αγροτικό τομέα, μέσα από ένα ολοκληρωμένο στρατηγικό σχέδιο που υλοποιούμε από την πρώτη μέρα που ήρθαμε στην κυβέρνηση και που έχει ήδη αποτελέσματα».